Akčný plán FLEGT bol prijatý v roku 2003 a sú v ňom stanovené postupy a opatrenia na i) riešenie problému nezákonnej ťažby dreva a súvisiaceho obchodu a ii) zaistenie zákonného pôvodu zákonne vyťaženého dreva vyvážaného do EÚ. Kľúčovým prvkom akčného plánu FLEGT sú dobrovoľné dohody o partnerstve (DDP) podpísané medzi EÚ a krajinami mimo EÚ produkujúcimi drevo. Keďže v akčnom pláne FLEGT sa uznáva možnosť vývoja nových právnych predpisov, ktorých cieľom by bolo prekonať obmedzenia obojstranného prístupu na strane ponuky, Komisia predložila v roku 2008 legislatívny návrh. Toto viedlo k prijatiu nariadenia EÚ o dreve v roku 2010.

Obrázok 4: Celkový počet uložených sankcií v krajinách, ktoré informovali o uložení sankcií

4.3.7. Kontroly monitorovacích organizácií

V súlade s článkom 8 ods. 4 nariadenia EÚ o dreve a článkom 6 ods. 1 vykonávacieho nariadenia Komisie (EÚ) č. 607/2012 o podrobných pravidlách v súvislosti so systémom náležitej starostlivosti a pravidelnosťou a povahou kontrol monitorovacích organizácií by príslušné orgány mali kontrolovať monitorovacie organizácie zaregistrované v ich krajine minimálne raz za dva roky. Do konca vykazovaného obdobia (marec 2017) bolo v EÚ uznaných 13 monitorovacích organizácií . Príslušné orgány skontrolovali všetky monitorovacie organizácie okrem ICILA S.R.L. v Taliansku, ktoré mali byť kontrolované počas vykazovaného obdobia, a žiadna z kontrol nemala za následok oznámenie Komisii o problémoch, ktoré by mohli viesť k zrušeniu uznania organizácie ako monitorovacej organizácie.

4.4. Dobrovoľné dohody o partnerstve (DDP) FLEGT – príspevok k vykonávaniu a presadzovaniu nariadenia EÚ o dreve

Doteraz bolo uzavretých šesť DDP s Ghanou, Indonéziou, Kamerunom, Kongom, Libériou a Stredoafrickou republikou. Prebiehajú rokovania s ďalšími deviatimi partnerskými krajinami: Gabonom, Hondurasom, Konžskou demokratickou republikou, Laosom, Malajziou, Pobrežím Slonoviny, Thajskom a Vietnamom.

Licenčný systém FLEGT s EÚ v súčasnosti prevádzkuje len Indonézia, tento režim bol spustený 15. novembra 2016.

Podľa hodnotenia akčného plánu FLEGT uverejneného v roku 2016 sa prostredníctvom DDP celkovo dosiahli dobré výsledky, pokiaľ ide o zlepšenú správu a právnu reformu, najmä zavedením účinných procesov účasti viacerých zainteresovaných strán, budovaním kapacít, zvýšenou transparentnosťou, zvyšovaním informovanosti a politickým dialógom. Ďalej sa ako súčasť DDP vyvinuli systémy zaistenia zákonnosti pôvodu dreva s cieľom overiť, či výrobky z dreva vyhovujú vnútroštátnym právnym predpisom partnerskej krajiny DDP. Aj keď toto úsilie zatiaľ s výnimkou Indonézie neviedlo k toku dreva s licenciou FLEGT, kroky už boli v partnerských krajinách prijaté, do určitej miery uľahčili dodržiavanie požiadaviek nariadenia EÚ o dreve.

Pokiaľ ide o odpovede krajín, len štyri z 22 krajín, ktoré informovali o tom, ako DDP pomohli minimalizovať existenciu nezákonne vyťaženého dreva a výrobkov získaných z takéhoto dreva na trhu EÚ, uviedli, že licenčný systém FLEGT v Indonézii už uľahčuje dodržiavanie požiadaviek nariadenia EÚ o dreve a môže viesť k zníženému počtu kontrol. Ďalšie krajiny však predpokladajú, že k tomu dôjde v budúcnosti. V čase podávania správ šesť krajín uviedlo, že stále nemajú spoľahlivé výsledky o tom, či a ako prispievajú DDP k vykonávaniu a presadzovaniu nariadenia EÚ o dreve. Poznatky a skúsenosti z procesov FLEGT považovali za užitočné pre kontroly dodržiavania nariadenia EÚ o dreve dve krajiny, pričom jedna krajina uviedla, že informácie dostupné o DDP v súvislosti s kontrolami podľa nariadenia EÚ o dreve sú príliš všeobecné a že by malo byť poskytnutých viac informácií o prípadoch jeho porušenia. Obmedzený alebo žiadny vplyv uviedlo 14 krajín, pričom deväť z nich vysvetlilo, že ich obchod s krajinami DDP bol minimálny alebo neexistoval.

Pokiaľ ide o príspevok k vykonávaniu a presadzovaniu nariadenia EÚ o dreve, hodnotenia potenciálneho významu rozličných procesov DDP (uzavretých alebo o ktorých sa rokuje) sa medzi jednotlivými krajinami značne líšili v závislosti od rôznych úrovní vplyvu obchodu. Najčastejšie sa za procesy DDP vysokého alebo stredného významu považovali DDP Indonézie, Kamerunu, Konga, Konžskej demokratickej republiky, Malajzie a Vietnamu, za nimi nasledovali Gabon, Pobrežie Slonoviny, Stredoafrická republika a Thajsko. Potenciálny význam ostatných DDP sa väčšinou považoval za nízky. Existujú určité výnimky – napríklad jedna DDP s vysokým potenciálnym významom len pre jednu alebo dve krajiny.

Príslušné orgány identifikovali niekoľko ďalších krajín, ktoré nie sú zapojené do procesu DDP, ako priority pre vykonávanie a presadzovanie nariadenia EÚ o dreve vrátane Ruska, Číny, Ukrajiny a Brazílie.

4.5. Spolupráca pri vykonávaní a presadzovaní nariadenia EÚ o dreve

Článok 12 podnecuje k spolupráci, aby sa zabezpečilo dodržiavanie nariadenia EÚ o dreve a výmena informácií o vážnych nedostatkoch zistených počas kontrol a o sankciách uložených na vnútroštátnej úrovni. 26 krajín uviedlo, že pri výmene informácií a koordinovaní spoločných kontrol spolupracujú s národnými agentúrami, najmä s colnými alebo daňovými úradmi, orgánmi CITES a políciou alebo inými orgánmi presadzovania práva.

Okrem toho 19 krajín uviedlo, že spolupracujú s inými príslušnými orgánmi a inými inštitúciami EÚ. Týkalo sa to väčšinou účastí na zasadnutiach skupiny expertov na FLEGT/nariadenie EÚ o dreve, využívania online platformy príslušných orgánov FLEGT/nariadenia EÚ o dreve, ktorú spravuje Komisia na adrese Capacity4dev, spolupráce s Komisiou a účasti na Seversko-baltskej spolupráci.

16 krajín uviedlo, že si vymieňa informácie s inštitúciami v krajinách mimo EÚ, najmä v USA, a s MVO.

4.6. Dostupné zdroje na vykonávanie a presadzovanie nariadenia EÚ o dreve

Ľudské a finančné zdroje, ktoré majú príslušné orgány k dispozícii na vykonávanie a presadzovanie nariadenia EÚ o dreve, sa medzi jednotlivými krajinami do veľkej miery líšia, hoci je ťažké porovnať uvedené zdroje z dôvodu rôznej úrovne podrobnosti, ktoré krajiny poskytli. Ľudské zdroje sa pohybovali v rozsahu od jednej osminy (0,125) ekvivalentu plného pracovného času (FTE) po osem ekvivalentov FTE v prípade dovezeného dreva a od jednej osminy (0,125) FTE po 20 FTE v prípade domáceho dreva, hoci vo viacerých krajinách sú hlavní zamestnanci podporení ďalšími ľudskými zdrojmi. Značne sa líšia dostupné finančné zdroje, keďže rozpočty sú v niektorých krajinách mimoriadne obmedzené (napr. v Belgicku), kým v iných nie je definovaný rozpočtový limit (napr. v Nemecku).

5.Technická pomoc hospodárskym subjektom a rozvoj ich kapacít

Počas vykazovaného obdobia 23 krajín poskytlo pomoc a odbornú prípravu hospodárskym subjektom, najmä prostredníctvom kurzov, prednášok alebo seminárov a následne poskytnutím informácií na internete. Sedem krajín tiež uviedlo, že odbornú prípravu hospodárskym subjektom poskytli MVO a že pomoc zahŕňala online informácie, workshopy, kurzy, tlačené materiály a všeobecné poradenstvo k požiadavkám nariadenia EÚ o dreve.